[{"text_idx": "#000000", "text": "Jubileoj kaj memordatoj en aprilo 2022"}, {"text_idx": "#000001", "text": "4. Antau\u0306 130 jaroj naskig\u0302is Vilho Seta\u0308la\u0308 (1892-1906-1985), pioniro de la finnlanda fotoarto, kreinto de la finnlingva fotoleksiko kaj la plej konata finna esperantisto; sekretario (1918-22) kaj prezidanto (1955-65) de Esperanto-Asocio de Finnlando, g\u0302enerala sekretario de la 14a UK (Helsinko, 1922), fondinto kaj redaktoro de Esperanta Finnlando (1918-73, kun pau\u0306zoj); komitatano de UEA (1920-63), membro de la Akademio de Esperanto (1930-85); au\u0306toro de pluraj vortaroj, lernolibroj kaj libroj en/pri Esperanto inkluzive de la finna-Esperanta vortaro (1923) kun pli ol 30 mil kapvortoj kaj lernolibro Privilegia vojo al lingvoscio: Esperanto kun kvar internaciaj, tri finnaj kaj du svedaj eldonoj; honora membro de UEA (1933), honora prezidanto de EAF (1979).\nLegu pli en la enciklopedio Nia Diligenta Kolegaro (p. 255-257) kaj en artikolo de Aleksander Korj\u0302enkov \n10. Antau\u0306 80 jaroj naskig\u0302is Gyo\u0308rgy Nanovfszky (1942-1958-2021), hungara filologo, j\u0302urnalisto, verkisto, diplomato kaj esperantisto; reprezentanto de UEA c\u0302e UN en G\u0302enevo (1982-86), prezidanto de HEA kaj ties komitatano A en UEA (1998-2006), kortumano de la Esperanta Civito (2013-21), vicprezidanto de la Esperanta PEN-Centro (de 2013), prezidanto de la societo Fajszi Amika Rondo (2012-21); c\u0302efredaktoro de Planlingvistiko (1982-86), redakciano de Hungara Vivo (1988-90) kaj Literatura Foiro (1986); honora prezidanto de HEA (2007) kaj honora membro de UEA (2012). En 2015 intervjuoj kun Gyo\u0308rgy Nanovfszky, kiujn faris I. Nemere, aperis libroforme kun la titolo Nano. Aventuroj de poliglota diplomato en kvin kontinentoj.\nLegu pli en la enciklopedio Nia Diligenta Kolegaro (p. 210-211) kaj en nekrologo, publikigita en nia novaj\u0302retejo "}, {"text_idx": "#000002", "text": "11. Antau\u0306 145 jaroj naskig\u0302is Ivan Gennadjevic\u0302 S\u0302irjajev (\u0418\u0432\u0430\u043d \u0413\u0435\u043d\u043d\u0430\u0434\u044c\u0435\u0432\u0438\u0447 \u0428\u0438\u0440\u044f\u0435\u0432, 1877-1895-1933), Ruslanda kaj Sovetunia instruisto, rusortodoksa pastro kaj esperantisto (No3228, lau\u0306 la Zamenhofa \u201cAdresaro\u201d), iniciatinto-c\u0302efredaktoro de la Enciklopedio de Esperanto, eldonanto-redaktoro de La Rondiranto (1918-22, 43 numeroj), au\u0306toro de pluraj novel(ar)oj (Sep rakontoj, 1906; La ciganino, Brajla eldono 1907; Tra la loko ensorc\u0302ita, 1913; Forta impreso, 1914; Peko de Kain, 1932) kaj de la posteume (1995) eldonita romano Sen titolo, kiun kelkaj fakuloj konsideras la plej frua originala Esperanto-romano kaj la plej interesa el la fruaj romanoj verkitaj en Esperanto; tradukinto de Esenco kaj estonteco de la ideo de Lingvo Internacia de Zamenhof (1906).\nLegu pli en la enciklopedio Nia Diligenta Kolegaro (p. 277-278) kaj en la artikolo Ivan S\u0302irjajev, la iniciatinto de nia Enciklopedio de Aleksander Korj\u0302enkov "}, {"text_idx": "#000003", "text": "12. Antau\u0306 110 jaroj naskig\u0302is Jacques-Louis Mahe\u0301 (j\u0302ak-lui\u0301 mae\u0301, 1912\u20131928-1992), franca fotisto, filmprojekciisto, filmisto kaj esperantisto, konata en Esperanto kiel Lorjak; pioniro de la Esperanta kino (Antau\u0306en 1936; Angoroj, 1964); au\u0306toro de sep romanoj (Neologisme, 1975; Transe, 1976; Retoj, 1978; Regulus, 1981; Eu\u0306lalia, 1984; Mariagnes, 1986; Kromosomoj, 1989) kaj unu novelaro (Iluzioj, 1982) \u2013 pro c\u0302i tiuj verkoj plejparte leg\u0302ertemaj kaj humurplenaj, kun pluraj burleskaj kaj absurdaj epizodoj, surprizaj intrigoturnoj kaj suka lingvaj\u0302o, oni ofte taksas lin la c\u0302efa figuro en la amuza Esperanto-literaturo.\nLegu pli en la enciklopedio Nia Diligenta Kolegaro, p. 188-189."}, {"text_idx": "#000004", "text": "14. Antau\u0306 105 jaroj mortis Lazarj Markovic\u0302 \u201cLudoviko\u201d Zamenhof (\u041b\u0430\u0437\u0430\u0440\u044c \u041c\u0430\u0440\u043a\u043e\u0432\u0438\u0447 \u0417\u0430\u043c\u0435\u043d\u0433\u043e\u0444, 1859-1887-1917), ruslanda juda okulkuracisto, au\u0306toro de la unua lernolibro de Esperanto (1887) kaj de aliaj lerniloj, tradukinto de pluraj beletraj\u0302oj kaj de la Malnova Testamento, redaktoro de la unua Esperanto-gazeto (La) Esperantisto (1889-95), fondinto de la religia-etika doktrino homaranismo, nomita de siaj samtempaj esperantistoj \u201cLa Majstro\u201d. Lia poemo La Espero estas la himno de Esperanto.\nLegu pli en la enciklopedio Nia Diligenta Kolegaro (p. 304-306). Pri la lastaj jaroj kaj pri la forpaso de Zamenhof legu la artikolon Ho, mia kor\u2019, ne batu maltrankvile... de Aleksander Korj\u0302enkov "}, {"text_idx": "#000005", "text": "15. Antau\u0306 110 jaroj en la katastrofo de la s\u0302ipo \u201cTitanic\u201d pereis William Thomas Stead (1849-1912), angla j\u0302urnalisto, pacifisto kaj filantropo, pioniro de Esperanto en Britio, en 1902 fondinta Esperanto-rubrikon en sia revuo The Review of Reviews."}, {"text_idx": "#000006", "text": "18. Antau\u0306 65 jaroj naskig\u0302is Koffi Gbeglo (1957-1984- ), togolanda instruisto kaj esperantisto; aktiva disvastiganto de Esperanto en Afriko, kunfondinto de Unuig\u0302o Togolanda por Esperanto (1987), fondinto kaj redaktoro de kelkaj Esperanto-bultenoj, fondinto de TIETTI-Instituto de Esperanto (1992) c\u0302e kiu en 2004 ekfunkciis la lernejo Instituto Zamenhof; membro de Internacia Ekzamena Komisiono de UEA/ILEI (1994-2006), estrarano de UEA (1998-2004), kunordiganto de la Afrika Komisiono de UEA (2004-06), fondinto (2006) de Afrika Centro Esperanista; au\u0306toro kaj kompilinto de kelkaj libroj kaj bros\u0302uroj; membro de la Akademio de Esperanto (2004-12), lau\u0306reato de la premio de la Fondaj\u0302o Antoni Grabowski (1997).\nLegu pli en la enciklopedio Nia Diligenta Kolegaro, p. 102."}, {"text_idx": "#000007", "text": "22. Antau\u0306 45 jaroj mortis Lakshmishvar Sinha (1905-1928-1977), bengala instruisto, kunlaboranto de Rabindranath Tagore, eminenta barata esperantisto, farinta per Esperanto prelegvojag\u0302ojn en Eu\u0306ropo, fondinto de Bengala Esperanto-Instituto (1963), au\u0306toro de Esperanto-lernolibro por bengaloj (1974) kaj de kelkaj libroj, interalie, de la membiografiaj verkoj Hindo rigardas Svedlandon (1936) kaj Jaroj sur tero (1966), tradukinto de la novelaro de Tagore Malsata s\u0302tono, kiu aperis en 1961 kiel la unua volumo de la libroserio \u201cOriento-Okcidento\u201d.\nLegu pli en la enciklopedio Nia Diligenta Kolegaro (p. 260-261) kaj en artikolo de Aleksander Korj\u0302enkov "}, {"text_idx": "#000008", "text": "25. Antau\u0306 100 jaroj naskig\u0302is Josef Kavka (1922-1948-2019), geologo, petrologo, instruisto kaj esperantisto, populariganto de scienco inter esperantistoj kaj de Esperanto inter sciencistoj; g\u0302enerala sekretario de ISAE (1971-80), c\u0302efredaktoro de Scienca Revuo (1978-87), redaktoro de Geologio Internacia (1968-90), au\u0306toro de pluraj sciencaj, prilingvaj kaj terminologiaj artikoloj, kaj de la libroj C\u0302u leu\u0306cito en Bohemio? (1995) kaj Homonimoj en Esperanto, konsiderataj nomenklature (1996); honora membro de UEA (2003)."}, {"text_idx": "#000009", "text": "C\u0302i tiu listo de Esperantaj jubileoj por aprilo 2022 aperis en la marta (printempa) eldono de La Ondo de Esperanto (2022).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000012", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000013", "text": "Demonstraj versioj de \u201cLa Ondo\u201d"}]